**Informatīvais ziņojums**

**par paveikto saistībā ar Satiksmes ministrijas izvirzītajiem priekšlikumiem Krievijas ekonomisko sankciju negatīvo seku mazināšanai tranzīta un loģistikas jomā**

Ministru kabineta 2014.gada 30.septembra sēdē (protokols Nr.51 59.§) tika izskatīts informatīvais ziņojums “Par Satiksmes ministrijas izvirzītajiem priekšlikumiem Krievijas ekonomisko sankciju negatīvo seku mazināšanai tranzīta un loģistikas jomā” un tika nolemts, ka Finanšu ministrijai sadarbībā ar Satiksmes ministriju un nozares nevalstiskajām organizācijām jāturpina darbs informatīvajā ziņojumā minēto problēmjautājumu risināšanai, un finanšu ministram līdz 2014.gada 16.decembrim iesniegt izskatīšanai Ministru kabinetā informatīvo ziņojumu par paveikto un, ja iespējams, arī konkrētus priekšlikumus tiesību aktu projektu veidā.

Par Satiksmes ministrijas iesniegtajiem priekšlikumiem Finanšu ministrija ir organizējusi sanāksmes (2014.gada 9.oktobris, 2014.gada 23.oktobris, 2014.gada 6.novembris, 2014.gada 24.novembris, 2014.gada 11.decembris) ar nevalstisko sektoru un Satiksmes ministriju, lai risinātu informatīvajā ziņojumā minētos problēmjautājumus.

Ņemot vērā minēto sniedzam informāciju par paveikto Krievijas ekonomisko sankciju negatīvo seku mazināšanā tranzīta un loģistikas jomā.

1. **Fiskālā pārstāvja darbības nosacījumu atvieglošana**

Piedāvātie priekšlikumi ir vērtēti, lai izdarītu secinājumus par iespējamiem grozījumiem normatīvajos aktos pievienotās vērtības nodokļa (turpmāk - PVN) jomā, pilnveidojot regulējumu par fiskālā pārstāvja darbību Latvijā.

***Satiksmes ministrijas priekšlikumi***

1. **Pārstāvēt citus Eiropas Savienības (turpmāk arī – ES) PVN maksātājus, kuri nav reģistrēti PVN reģistrā.**

**Veikt grozījumus Pievienotās vērtības nodokļa likuma 1.panta 5.punktā un paredzēt, ka fiskālais pārstāvis var pārstāvēt arī citas dalībvalsts nereģistrētu nodokļu maksātāju.**

Priekšlikums atbalstīts un iekļauts likumprojektā “Grozījumi Pievienotās vērtības nodokļa likumā”, kas saskaņots ar Satiksmes ministrijas, Latvijas Tranzīta biznesa asociācijas, Latvijas Nacionālās kravu ekspeditoru un loģistikas asociācijas “LAFF” un Latvijas Loģistikas asociācijas pārstāvjiem Finanšu ministrijas Konsultatīvas padomes muitas politikas jomā 2014.gada 24.novembra sanāksmē.

1. **Konsolidēt kravas Eiropas Savienībā, veicot preču iegādi ES teritorijā, kā arī nosūtot to uz citu ES dalībvalsti reģistrētam nodokļu maksātājam (ne tikai eksportēt no ES).**

**Veikt grozījumus PVN normatīvajos aktos un paredzēt iespēju Latvijā reģistrētam fiskālajam pārstāvim piemērot PVN 0 procentu likmi, veicot preču iegādi Eiropas Savienībā un nosūtot tās kravas konsolidācijas nolūkā citas ES dalībvalsts reģistrētam nodokļu maksātājam.**

Priekšlikums daļēji atbalstīts un iekļauts likumprojektā “Grozījumi Pievienotās vērtības nodokļa likumā”, kas saskaņots ar Satiksmes ministrijas, Latvijas Tranzīta biznesa asociācijas, Latvijas Nacionālās kravu ekspeditoru un loģistikas asociācijas “LAFF” un Latvijas Loģistikas asociācijas pārstāvjiem Finanšu ministrijas Konsultatīvas padomes muitas politikas jomā 2014.gada 24.novembra sanāksmē.

**c) Sagatavot un iesniegt tādu pašu PVN deklarāciju, kāda paredzēta reģistrētam nodokļu maksātājam.**

**Veikt grozījumus PVN normatīvajos aktos un vienkāršot Latvijā reģistrēta fiskālā pārstāvja PVN deklarācijas saturu, iespēju robežās pielīdzinot to reģistrēta nodokļu maksātāja PVN deklarācijas veidlapai.**

Priekšlikums pārrunāts Finanšu ministrijas Konsultatīvas padomes muitas politikas jomā 2014.gada 24.novembra sanāksmē ar Satiksmes ministrijas, Latvijas Tranzīta biznesa asociācijas, Latvijas Nacionālās kravu ekspeditoru un loģistikas asociācijas “LAFF” un Latvijas Loģistikas asociācijas pārstāvjiem un nolemts, ka jāturpina konstruktīvi diskutēt ar Valsts ieņēmumu dienesta un nevalstiskā sektora pārstāvjiem, lai saprastu, kas tieši būtu precizējams PVN deklarācijā.

**d) Atļauju fiskālā pārstāvja darbībai var saņemt vienīgi, ja komersants iesniedz galvojumu (minimālais galvojuma apjoms 284 570 euro) un uzņemas atbildību par PVN summas nomaksu līdzīgi kā pie preču muitas procedūrām.**

**Grozīt Ministru kabineta 2013.gada 3.janvāra noteikumu Nr.17 „Pievienotās vērtības nodokļa likumu normu piemērošanas kārtība un atsevišķās prasības pievienotās vērtības nodokļa maksāšanai un administrēšanai” 116. un 117.punktu un atvieglot prasības fiskālā pārstāvja darbībai nepieciešamā vispārējā galvojuma apjoma samazināšanai par 50 procentiem un atbrīvojuma piešķiršanai no galvojuma iesniegšanas personām, kuras atbilst šo noteikumu 116.1 un 117.1 noteiktajiem kritērijiem, bet kurām nav atzītā komersanta statusa.**

**Vienlaikus aicināt Finanšu ministriju sadarbībā ar tranzīta un loģistikas nozares uzņēmēju asociācijām izvērtēt iespējas atcelt normatīvajos aktos paredzēto prasību par galvojuma iesniegšanu fiskālā pārstāvja darbībai, izmantojot, citus PVN tiesību aktos paredzētos nodokļu maksātāju kontroles instrumentus.**

Priekšlikums pārrunāts Finanšu ministrijas Konsultatīvas padomes muitas politikas jomā 2014.gada 24.novembra sanāksmē ar Satiksmes ministrijas, Latvijas Tranzīta biznesa asociācijas, Latvijas Nacionālās kravu ekspeditoru un loģistikas asociācijas “LAFF” un Latvijas Loģistikas asociācijas pārstāvjiem un nolemts, ka par to jāturpina konstruktīvi diskutēt ar Valsts ieņēmumu dienesta un nevalstiskā sektora pārstāvjiem.

1. **Rīcība, konstatējot neatbilstības starp precēm un to pavaddokumentiem**

***Satiksmes ministrijas priekšlikums***

**Normatīvajos aktos par muitas procedūras – tranzīts – piemērošanu paredzēt regulējumu gadījumos, kad tranzīta krava tiek nogādāta saņēmējā muitas iestādē ar neskartiem nodrošinājumiem, bet kravas saturā tiek konstatētas neatbilstības starp precēm un pavaddokumentiem. Šādos gadījumos (līdzīgi kā tas šobrīd tiek ierosināts Finanšu ministrijas virzītajos Ministru kabineta noteikumos par muitas noliktavām un preču pagaidu uzglabāšanu) principālam būtu jādod saprātīgs termiņš noskaidrot neatbilstību iemeslus un iesniegt muitas iestādēm dokumentāru apliecinājumu neatbilstību rašanās iemesliem, nepiemērojot tam muitas sankcijas un automātisku muitas parāda aprēķinu.**

Minētais jautājums tika skatīts Finanšu ministrijas Konsultatīvās padomes muitas politikas jomā 2014.gada 9.oktobra sanāksmē. Valsts ieņēmumu dienests informēja, ka problēmas, konstatējot neatbilstības starp tranzīta kravā esošajām precēm un to pavaddokumentiem, šobrīd tiek risinātas atbilstoši Eiropas Savienības muitas normatīvajiem aktiem. Vienlaikus tika norādīts, ka saskaņā ar administratīvo praksi un muitas statistiku, komersantiem nav būtisku problēmu ar šādām kravas neatbilstībām. Tādējādi Satiksmes ministrijas priekšlikums netika atbalstīts.

Papildus informējam, ka, lai noteiktu vienotu izpratni un rīcību, Valsts ieņēmumu dienests 2014.gada decembrī nosūtīja muitas amatpersonām skaidrojumus par tranzīta procedūras noslēgšanu konstatēto neatbilstību gadījumā. Tie paredz muitas amatpersonu rīcību preču iztrūkuma, nelikumīgas piekļūšanas un preču pārpalikuma gadījumā.

Vēršam uzmanību, ka Valsts ieņēmumu dienests 2014.gada 20.novembrī organizēja sanāksmi ar Lidosta „Rīga” teritorijā strādājošiem komersantiem, lai risinātu jautājumus par iespējām vienkāršot pagaidu glabāšanai deklarēto preču pārvietošanu starp pagaidu uzglabāšanas vietām, nepiemērojot Kopienas tranzīta procedūru.

Sanāksmes laikā tika nolemts, ka komersanti sagatavos un iesniegs Valsts ieņēmumu dienestam tehnoloģisko shēmu par preču pārvietošanu starp pagaidu uzglabāšanas vietām, starp kurām preču pārvietošanu iespējams veikt, neizvedot preces no lidostas „Rīga” nožogotās teritorijas (sterilās zonas). Pēc iesniegtās informācijas izvērtēšanas Valsts ieņēmumu dienests lems par vienkāršotas kārtības piemērošanu pagaidu glabāšanai deklarēto preču pārvietošanai starp pagaidu uzglabāšanas vietām, nešķērsojot lidostas „Rīga” nožogoto teritoriju (sterilo zonu).

1. **Muitas likuma un citu normatīvo aktu pilnveidošana muitas jomā**

***Satiksmes ministrijas priekšlikums***

**Finanšu ministrijai būtiski paātrināt normatīvo aktu projektu saskaņošanu un virzību Ministru kabinetā.**

Ministru kabineta noteikumu projekts “Muitas noliktavu darbības noteikumi” (2014.gada 26.jūnijā izsludināts Valsts sekretāru sanāksmē (Protokols Nr.24, 3§, VSS - 578)) saskaņots ar iesaistītajā ministrijām un loģistikas nozares pārstāvjiem un 2014.gada 12.decembrī iesniegts Valsts kancelejā.

1. **Galvojumu apvienošana**

Finanšu ministrija 2014.gada 23.oktobrī organizēja Konsultatīvās padomes muitas politikas jomā sanāksmi ar Satiksmes ministrijas, Latvijas Tranzīta biznesa asociācijas, Latvijas Nacionālās kravu ekspeditoru un loģistikas asociācijas “LAFF”, Latvijas Komercbanku asociācijas, Latvijas apdrošināšanas asociācijas, Latvijas Alkohola nozares asociācijas, Tabakas izstrādājumu ražotāju nacionālās asociācijas un Degvielas tirgotāju un ražotāju savienības pārstāvjiem, lai pārrunātu un rastu risinājumus ***Satiksmes ministrijas izvirzītajam priekšlikumam* - normatīvajos aktos par muitas lietām un akcīzes nodokļa piemērošanas normatīvajos aktos paredzēt regulējumu, kas atļauj apvienot visus muitas un akcīzes jomā iesniedzamos galvojumus zem viena nodrošinājuma – vienas kredītiestādes garantijas vai saistību izpildes apdrošināšanas polises veidā.**

Sanāksmē Valsts ieņēmumu dienests informēja par pašreizējo kārtību attiecībā uz galvojumu piemērošanu, norādot uz atbilstošo normatīvo regulējumu un tehnisko nodrošinājumu (elektroniskās sistēmas).

Akcīzes nodokļa nodrošinājumu un muitas parāda galvojumu izsniegšanu un piemērošanu regulē dažādi Eiropas Savienības normatīvie akti - muitas galvojuma izsniegšanas un piemērošanas jomā – Padomes 1992.gada 12.oktobra Regula (EEK) Nr.2913/92 par Kopienas Muitas kodeksa izveidi un Komisijas 1993.gada 2.jūlija Regulas (EEK) Nr.2454/93, ar kuru nosaka īstenošanas noteikumus Padomes Regulai (EEK) Nr.2913/92 par Kopienas Muitas kodeksa izveidi, bet akcīzes nodokļa nodrošinājuma reģistrācijas un piemērošanas jomā – Padomes 2008.gada 16.decembra direktīva 2008/118/EK par akcīzes nodokļa piemērošanas vispārēju režīmu, ar ko atceļ Direktīvu 92/12/EEK. Tādējādi jau ES direktīvu un regulu līmenī, t.i., ES līmenī ir nostiprinātas atšķirīgas prasības un nosacījumi attiecībā uz muitas galvojumu un iekšzemes nodrošinājumu izsniegšanu, reģistrāciju un piemērošanu, datu sistēmām u.tml. Abi galvojuma veidi - muitas galvojums un akcīzes nodokļa nodrošinājums - savā starpā nepārklājas un galvojumu iestrāde elektroniskajās sistēmās un galvojumu administrēšana ir dažāda. Tā kā tehniskās prasības elektroniskajām sistēmām tiek veidotas, pamatojoties uz normatīvajiem aktiem, līdz ar to tie galvojumu veidi, kas pašlaik ir iestrādāti elektroniski (NCTS, EKS un IKS sistēmas), šobrīd ir savstarpēji nesaistītas sistēmas.

Šobrīd Valsts ieņēmumu dienesta izmantotās datu sistēmas nav iespējams piemērot vienota galvojuma administrēšanas un kontroles nodrošināšanai. Līdz ar to, lai galvojumi tiktu apvienoti, iespējamais izmaiņu ieviešanas termiņš varētu būt 5-6 gadi: būtu jāveido jauns modulis apvienotajam galvojumam, kā arī jāveic izmaiņas atlikušajās sistēmās (EMCS, NCTS, IKS) un tam būtu nepieciešami papildu finanšu līdzekļi no valsts budžeta.

Tāpat jānorāda, ka attiecībā uz importa kontroli saskaņā ar Eiropas Parlamenta un Padomes 2013.gada 9.oktobra Regulas (ES) Nr.952/2013, ar ko izveido Savienības Muitas kodeksu prasībām līdz 2020.gadam Eiropas Komisija un dalībvalstis veidos jaunu importa kontroles galvojumu administrēšanas un izmantošanas sistēmu. Šim nolūkam tiks veidota Eiropas Komisijas centrālā sistēma importa galvojumu reģistrēšanai, kas neparedz vienotas summas izmantošanu un kontroli arī tranzītam, tādējādi Eiropas Savienības līmenī tās tiks kontrolētas un administrētas atsevišķi.

Ņemot vērā minētajā sanāksmē pārrunāto Latvijas Komercbanku asociācijas un Latvijas apdrošināšanas asociācijas pārstāvji atbalstīja galvojumu apvienošanu pēc būtības. Tomēr Latvijas apdrošināšanas asociācijas pārstāvji norādīja, ka galvojumu apvienošana praktiski ir grūti realizējama, jo katram galvojuma veidam ir atšķirīgi riski, noteikumi un termiņi. Apvienojot galvojumus, izmaksas visticamāk sadārdzināsies saistībā ar apdrošinātāja papildu administratīvajiem izdevumiem, kā arī pastāv iespēja, ka samazināsies apdrošinātāju skaits, kas piedāvās apvienoto galvojumu, jo arī pašlaik ne visas apdrošināšanas sabiedrības piedāvā visus galvojuma veidus.

Ņemot vērā minēto, attiecībā uz pašreizējo galvojumu sistēmu sanāksmē tika nolemts - strādāt pie esošo procedūru harmonizēšanas, nepilnību novēršanas un normatīvā regulējuma sakārtošanas, izstrādājot regulējumu Muitas likumā un attiecīgi Ministru kabineta noteikumos.

1. **Dažādu statusu noliktavu apvienošana**

***Satiksmes ministrijas priekšlikums***

**Finanšu ministrijai sadarbībā Satiksmes ministriju un tranzīta un loģistikas nozares uzņēmēju asociācijām sagatavot un virzīt uz Ministru kabinetu grozījumus normatīvajos aktos par muitas lietām un akcīzes nodokļa piemērošanas normatīvajos aktos, paredzot regulējumu, kas atļauj uzglabāt preces, kas atrodas akcīzes un muitas noliktavās, atļaujot izmantot vienu un to pašu telpu gan akcīzes, gan muitas noliktavas, gan parastās noliktavas (Kopienas statusa precēm) vajadzībām, nodrošinot visu preču uzskaiti elektroniskā veidā.**

Finanšu ministrija 2014.gada 6.novembrī un 11.decembrī organizēja Konsultatīvās padomes muitas politikas jomā sanāksmi ar Satiksmes ministrijas, Latvijas Tranzīta biznesa asociācijas, Latvijas Nacionālās kravu ekspeditoru un loģistikas asociācijas “LAFF”, Latvijas Alkohola nozares asociācijas, Tabakas izstrādājumu ražotāju nacionālās asociācijas un Latvijas Loģistikas asociācijas pārstāvjiem, lai diskutētu par iespējām normatīvajos aktos iekļaut regulējumu, kas ļautu apvienot dažāda statusa noliktavas.

Uzklausot Latvijas Loģistikas asociācijas informāciju par noliktavu uzskaites sistēmām un to tehniskajām iespējām un izvērtējot citu Eiropas Savienības dalībvalstu pieredzi, Finanšu ministrija konceptuāli atbalsta priekšlikumu par noliktavu apvienošanu, paredzot noliktavu apvienošanu kā alternatīvu iespēju, ko iekļaut normatīvajos aktos papildus jau esošajam regulējumam, nosakot konkrētus kritērijus, kādiem jāizpildās, lai komersants varētu uz to pretendēt. Finanšu ministrija uzskata, ka ir nepieciešams turpināt darbu pie konkrētunormatīvajos aktos iekļaujamo kritēriju izstrādes un norāda, ka 2015.gada janvārī ir plānots noliktavu apmeklējums, lai iepazītu noliktavu uzskaites sistēmu darbību praksē.

Vienlaikus Finanšu ministrija uzskata, ka šobrīd viennozīmīgi nav atbalstāms priekšlikums par dažādu statusu noliktavu apvienošanu attiecībā uz:

1. nefasēto preču – naftas produktu vai spirtu saturošu produktu – uzglabāšanu, jo nebūs iespējams nodalīt dažādu statusu preces, tādējādi apgrūtinot to kontroli;
2. atliktā akcīzes nodokļa maksāšanas režīmā esošo Kopienas statusa preču ražošanu.

Finanšu ministrs J.Reirs

12.12.2014. 10:56

1764

I.Tomiņa

67095566

[Irita.Tomina@fm.gov.lv](mailto:Jolanta.Krastina@fm.gov.lv)